[Foto’s] Pensioenaris trek rower vasJanneman se oom. Foto: Verskaf “My oom en sy buurman, in sy 70’s, woon sowat 500 meter van mekaar. Hulle woon albei alleen en is goeie vriende. My oom doen ook stukwerk vir sy buurman,” het Coetzer Maandag aan Maroela Media gesê. Volgens Janneman is sy oom Sondag omstreeks 07:30 na die buurman se plaas waarna die twee vriende oudergewoonte saam kerk toe sou gaan. “Die buurman het gesê hy gaan net gou na sy vee kyk en is op sy fiets van die plaashuis weg, terwyl my oom agtergebly het. ŉ Man het die buurman se huis dopgehou en toegeslaan toe hy daar weg is, minwetende dat my oom nog daar is.” Volgens Janneman het sy oom in daai stadium ŉ draai gaan loop. Die verdagte was op pad na die huurman se slaapkamer en Janneman se oom het hom stormgeloop toe hy verby die badkamer loop. Die verdagte wat aangekeer is. “My oom het ammoniaksproei by hom gehad en hom daarmee gesproei en met hom tot in die sitkamer gestoei. Die man het my oom met ŉ mes in sy arm gesteek. My oom was gewapen en kon sy pistool uitkry, waarna hy die man in sy linkerbobeen geskiet het.” Janneman het gesê sy oom het die verdagte na buite geneem terwyl hy sy buurman gebel het om te sê hy het ŉ inbreker gevang. “My oom was nog op die foon toe die gewonde man opspring en probeer weghardloop.” Janneman se oom het die booswig agternagesit, terwyl die buurman op sy beurt hulp van boere daar naby en die polisie ontbied het. Die verdagte het tussen bome probeer vlug en oor ŉ heining gespring. Volgens Janneman het se oom hom ingehaal en weer platgetrek en aangehou totdat hulp opgedaag het. Die Lothair-polisie het die man in hegtenis geneem. Hy het glo aan die polisie erken dat hy al sewe keer, hoofsaaklik Sondae as die buurman nie daar was nie, by die plaashuis ingebreek het. “My oom sê dit is ŉ hartseer situasie, want dit was nie vir hom lekker om iemand te skiet nie, maar hy is bly dinge het nie erger uitgedraai nie en dat die man wat die plaas so lank al teister, nou uiteindelik gevang is,” het Janneman gesê. ** Die berig is gewysig op aandrang van die familie en om veiligheidsredes.